CELEX: 32016D0077
Language: hu
Date: 2016-01-18 00:00:00
Title: A Tanács (EU) 2016/77 határozata (2016. január 18.) a Kereskedelmi Világszervezet 10. miniszteri konferenciáján belül az exportversennyel és fejlesztési kérdésekkel kapcsolatban az Európai Unió által képviselt álláspont megerősítéséről

23.1.2016   
            
            
               HU
            
            
               Az Európai Unió Hivatalos Lapja
            
            
               L 16/23
            
         A TANÁCS (EU) 2016/77 HATÁROZATA
   (2016. január 18.)
   a Kereskedelmi Világszervezet 10. miniszteri konferenciáján belül az exportversennyel és fejlesztési kérdésekkel kapcsolatban az Európai Unió által képviselt álláspont megerősítéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 91. és 100. cikkére, valamint 207. cikke (4) bekezdésére, összefüggésben annak 218. cikke (9) bekezdésével,
   tekintettel az Európai Bizottság javaslatára,
   mivel:
   
               (1)
            
            
               Az Unió rendkívüli fontosságot tulajdonít a multilaterális kereskedelmi rendszer működésének és fokozatos megszilárdításának. Ennek kapcsán míg az Unió átfogó eredményeket kívánt elérni Nairobiban a Kereskedelmi Világszervezet (WTO) 10. miniszteri konferenciáján a dohai fordulóval kapcsolatban, a WTO-tagországok kizárólag a következő szűkebb területeken belül tudtak egyetértésre jutni: a mezőgazdaságban zajló exportverseny és a legkevésbé fejlett országoknak (LDC-k) minősülő WTO-tagországokat különösen érintő fejlesztési kérdések.
            
         
               (2)
            
            
               A mezőgazdasági exportot támogató intézkedések alkalmazásának szigorítása a dohai forduló egyik lényeges eleme, továbbá sok, az egyenlő kereskedelmi feltételek biztosításában érdekelt WTO-tagország régóta hangoztatott kérése. Az Unió célja a WTO 10. miniszteri konferenciáján – az Unió és számos ország 2015. november 16-i közös, JOB/AG/48 számú javaslatával módosított WTO mezőgazdasági szabálytervezetnek (TN/AG/W/4/Rev.4) megfelelően – egy átfogó és kiegyensúlyozott eredmény elérése volt a mezőgazdasági export támogatásának minden formája (úgymint exporttámogatások, exporthitelek, a mezőgazdasági exporttal foglalkozó állami kereskedelmi vállalkozások, valamint az élelmiszersegélyezés) tekintetében, és nem csupán a (szűk értelemben vett) exporttámogatások tekintetében.
            
         
               (3)
            
            
               A kereskedelmi tárgyalások dohai fordulójának középpontjában a fejlesztés áll, és a WTO aktívan tárgyal számos kérdésről, többek között az LDC-k szolgáltatóira vonatkozó preferenciális elbánás végrehajtásáról, az LDC-kre vonatkozó preferenciális származási szabályokról, valamint a gyapotról.
            
         
               (4)
            
            
               A legkevésbé fejlett országokra vonatkozó preferenciális származási szabályokkal kapcsolatos, a WTO Balin rendezett kilencedik miniszteri konferenciáján meghozott, WT/MIN(13)/42 számú határozat szerint a preferenciális származási szabályoknak a lehető legátláthatóbbnak, legegyszerűbbnek és legobjektívebbnek kell lenniük. Az LDC-k csoportja által benyújtott, JOB/TNC/53 számú javaslat célja kötelező érvényű eredmények elérése volt az említett határozat által érintett valamennyi területen. Figyelembe véve az Unió meglévő egyoldalú preferenciális származási szabályrendszerét, az Unió a WTO 10. miniszteri konferenciáján támogatta az említett eredmények elérését, amelyek nem lépik túl az Unióban érvényes jelenlegi, ambiciózus preferenciális származási szabályokat, és amelyek minden WTO-tagországra nézve kötelező érvényűek.
            
         
               (5)
            
            
               Meg kell erősíteni az Unió által a WTO tizedik miniszteri konferenciáján belül az exportversennyel és fejlesztési kérdésekkel kapcsolatban képviselt álláspontot,
            
         ELFOGADTA EZT A HATÁROZATOT:
   1. cikk
   A Tanács megerősíti az Unió által a WTO 10. miniszteri konferenciáján belül az exportversenyről szóló, WT/MIN(15)/45 számú és a fejlesztési kérdésekről szóló, WT/MIN(15)/46, WT/MIN(15)/47 és WT/MIN(15)/48 számú WTO-határozatokkal kapcsolatban képviselt álláspontot.
   2. cikk
   Ez a határozat az elfogadásának napján lép hatályba.
   
      Kelt Brüsszelben, 2016. január 18-án.
      
         
            a Tanács részéről
         
         
            az elnök
         
         A.G. KOENDERS